Diari Oficial de la Generalitat Valenciana


Sumari del DOGV 7280, del 23-05-2014 (2014/4512)

ORDE 11/2014, de 12 de maig, de la Conselleria de Benestar Social, per la qual es regulen i es convoquen ajudes dirigides a l'elaboració i implantació de plans d'igualtat en empreses i altres entitats de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7280

Data del DOGV
:   23-05-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/4512


Data del document
:   12-05-2014

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 11/2014, de 12 de maig, de la Conselleria de Benestar Social, per la qual es regulen i es convoquen ajudes dirigides a l'elaboració i implantació de plans d'igualtat en empreses i altres entitats de la Comunitat Valenciana. [2014/4512]  
PREÀMBUL  
  
La Constitució Espanyola establix la igualtat com a valor superior de l'ordenament jurídic, que es projecta amb una eficàcia transcendent, de tal manera que les situacions de desigualtat esdevenen incompatibles amb l'orde de valors que proclama.  
En l'article 9.2, la Constitució atribuïx als poders públics el deure de promoure les condicions perquè la igualtat de l'individu i dels grups en què s'integra siga real i efectiva, i remoure els obstacles que impedisquen o dificulten la seua plenitud, facilitant la participació de tota la ciutadania en la vida política, econòmica, cultural i social.  
En consonància amb el que establix la Constitució Espanyola, l'Estatut d'Autonomia de la Comunitat Valenciana determina en l'article 10.3 que l'actuació de la Generalitat se centrarà primordialment en determinats àmbits, entre els quals es troba «la igualtat de drets d'hòmens i dones en tots els àmbits, en particular en matèria d'ocupació i treball».  
La Llei 9/2003, de 2 d'abril, de la Generalitat, per a la Igualtat entre Dones i Hòmens, disposa en l'article 20.1 que l'Administració autonòmica incentivarà les empreses que establisquen plans d'igualtat que tinguen per objecte les desigualtats de gènere, incorporen mesures innovadores per a fer realitat la igualtat en la seua organització i proporcionen servicis que faciliten la conciliació de la vida familiar i laboral del personal al seu servici. En desplegament de l'article mencionat, el Decret 133/2007, de 27 de juliol, del Consell, establix les condicions i requisits per al visat dels plans d'igualtat de les empreses de la Comunitat Valenciana.  
La Llei Orgànica 3/2007, de 22 de març, per a la Igualtat Efectiva de Dones i Hòmens, preveu en l'article 49 mesures de foment per a la implantació de plans d'igualtat.  
La Directiva 2006/54/CE, del Parlament Europeu i del Consell, de 5 de juliol de 2006, es referix a l'aplicació del principi d'igualtat d'oportunitats i igualtat de tracte entre hòmens i dones en assumptes d'ocupació.  
L'article 11 del Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social, atribuïx a la Direcció General de Família i Dona, entre altres funcions, fomentar i avaluar els plans d'igualtat de les empreses, així com impulsar i assessorar el teixit empresarial de la Comunitat Valenciana en l'elaboració i implantació dels plans esmentats tendents a garantir la conciliació de la vida personal, família i laboral.  
  
En virtut d'això, en compliment d'allò que estipula l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i fent ús de les facultats que em conferixen l'article 28.e de la Llei 5/1983, de 30 de desembre, del Consell, i el Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social,  
  
  
ORDENE  
  
Article 1. Objecte  
La present convocatòria té per objecte regular la concessió d'ajudes per a aquelles empreses o entitats que tinguen fins a 250 treballadors/es i que exercisquen una activitat econòmica, sempre que almenys un dels seus centres de treball es trobe ubicat a la Comunitat Valenciana, no estiguen constituïdes majoritàriament amb capital públic i voluntàriament elaboren o implanten plans d'igualtat en la seua organització per a fomentar la igualtat d'oportunitats entre dones i hòmens.  
  
  
Article 2. Aprovació de les bases  
S'aproven les bases per les quals es regix esta convocatòria, incloses com a annex I de la present orde, així com els annexos i documents corresponents a la sol·licitud de les ajudes.  
  
Article 3. Dotació econòmica  
1. La present orde d'ajudes es finançarà a càrrec del capítol IV del pressupost de gastos de la Generalitat per a l'exercici 2014, programa 323.10, Promoció de les Famílies i les Dones, línia de subvenció T7124, per un import global màxim de quaranta-cinc mil euros (45.000 ?).  
  
2. Les ajudes arreplegades en la present convocatòria estan cofinançades en un 80 % pel FSE a través del Programa Operatiu 2007-2013 aprovat per la Decisió de 20 de desembre de 2007, de la Comissió, eix I, tema prioritari 63, actuació «Implantació plans d'igualtat i conciliació en empreses de la Comunitat Valenciana: el FSE invertix en el teu futur».  
  
Article 4. Notificació a la Comissió Europea  
Les ajudes concedides per mitjà d'esta orde no necessiten ser notificades a la Comissió Europea, de conformitat amb el que disposa el Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, perquè no posseïxen tots els requisits de l'apartat 1 de l'article 107 del TFUE, ja que s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres.  
  
  
DISPOSICIONS FINALS  
  
Primera. Aplicació i desplegament  
S'autoritza la persona titular de la Subsecretaria de la Conselleria de Benestar Social i la persona titular de la Direcció General de Família i Dona perquè, en l'àmbit de les seues competències, adopten les mesures necessàries per al desplegament i l'aplicació d'esta orde.  
  
Segona. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
Tercera. Recursos  
Contra esta orde, que posa fi a la via administrativa, es podrà recórrer potestativament en reposició, o bé s'hi podrà interposar directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la persona titular de la Conselleria de Benestar Social, en el termini d'un mes comptador des de l'endemà de la seua publicació, d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
b) El recurs contenciós administratiu haurà d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptador des de l'endemà de la seua publicació, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí que puga interposar-se qualsevol altre recurs que s'estime pertinent.  
  
València, 12 de maig de 2014  
  
La consellera de Benestar Social,  
ASUNCIÓN SÁNCHEZ ZAPLANA  
  
  
  
ANNEX I  
Bases generals  
  
Primera. Objecte i àmbit  
1. És objecte de la present orde la convocatòria d'ajudes per a aquelles empreses o entitats de la Comunitat Valenciana que tinguen fins a 250 treballadors/es i que exercisquen una activitat econòmica, sempre que almenys un dels seus centres de treball es trobe ubicat a la Comunitat Valenciana, no estiguen constituïdes majoritàriament amb capital públic i voluntàriament elaboren o implanten plans d'igualtat en la seua organització per a fomentar la igualtat d'oportunitats entre dones i hòmens, per mitjà de la contractació temporal, tant a temps complet com a temps parcial, d'agents d'igualtat en l'exercici 2014.  
L'elaboració de plans d'igualtat haurà de fer-se d'acord amb el que disposa el Decret 133/2007, de 27 de juliol, del Consell, sobre condicions i requisits per al visat dels plans d'igualtat de les empreses de la Comunitat Valenciana.  
La implantació dels plans es referix a aquells que hagen sigut visats per la Direcció General de Família i Dona, d'acord amb el que establix el Decret 133/2007 mencionat.  
2. S'entén per pla d'igualtat el conjunt ordenat de mesures adoptades després de realitzar un diagnòstic de situació, tendents a aconseguir en l'empresa la igualtat d'oportunitats entre dones i hòmens i a eliminar la discriminació per raó de sexe.  
3. La contractació haurà de realitzar-se amb agents d'igualtat, entenent per agent d'igualtat aquella persona professional amb diplomatura o llicenciatura universitària i que posseïsca titulació en matèria d'igualtat que dissenye, implemente i avalue polítiques d'igualtat entre dones i hòmens, i assessore en la posada en funcionament de projectes per a la integració de la perspectiva de gènere en programes, institucions i empreses.  
En tot cas, i a l'empara de la present orde, no podrà ser subvencionada la contractació d'un mateix agent per unes quantes empreses o entitats, així com la contractació de més d'un agent per empresa.  
La Conselleria de Benestar Social no adquirirà cap obligació que puga derivar-se de la relació contractual subvencionada a l'empara de la present orde.  
  
Segona. Naturalesa de les ajudes  
1. Les ajudes previstes en la present orde tindran la naturalesa jurídica de subvencions públiques.  
2. Les ajudes concedides en virtut d'esta orde no necessiten ser notificades a la Comissió Europea, perquè no posseïxen tots els requisits de l'apartat 1 de l'article 107 del Tractat de Funcionament de la Unió Europea, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres i, per tant, estan sotmeses al Reglament (UE) 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE 24.12.2013).  
  
Les ajudes no podran concedir-se a empreses o entitats que operen en els sectors determinats en el punt 1 de l'article 1 del reglament mencionat.  
3. L'ajuda total de minimis concedida no pot excedir els 200.000 euros en un període de tres exercicis fiscals. Quan l'empresa realitze per compte d'altri operacions de transport de mercaderies no excedirà els 100.000 euros.  
  
Tercera. Beneficiàries  
1. Podran concórrer a la present convocatòria aquelles empreses, societats cooperatives, associacions i fundacions que exercisquen una activitat econòmica, que tinguen fins a 250 treballadors/es i que no estiguen constituïdes majoritàriament amb capital públic, sempre que almenys un dels seus centres de treball es trobe ubicat a la Comunitat Valenciana i posseïsquen els altres requisits i condicions que s'establixen en la present orde.  
2. En queden excloses les empreses o entitats que es troben en algun supòsit dels que s'indiquen a continuació:  
a) Les empreses que hagen sigut subvencionades amb anterioritat per la Conselleria de Benestar Social tant per a l'elaboració com per a la implantació d'un pla d'igualtat per a fomentar la igualtat d'oportunitats entre dones i hòmens en la seua organització. En el cas que una empresa/entitat haja rebut ajudes únicament per a l'elaboració d'un pla podrà sol·licitar la concessió d'estes per a la implantació.  
  
b) Les empreses o entitats que estan obligades a l'elaboració i aplicació d'un pla d'igualtat, de conformitat amb el que establix l'article 45 de la Llei Orgànica 3/2007, de 22 de març, per a la Igualtat Efectiva de Dones i Hòmens, i l'article 20.4 de la Llei 9/2003, de 2 d'abril, de la Generalitat, per a la Igualtat entre Dones i Hòmens.  
c) Les empreses o entitats que es troben en els supòsits arreplegats en el punt 1 de l'article 1 del Reglament (UE) 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE 24.12.2013).  
d) Les empreses o entitats que hagen sigut sancionades per resolució ferma per la comissió d'una infracció molt greu en matèria d'igualtat, de conformitat amb allò que disposa l'article 46 bis del Text Refós de la Llei sobre Infraccions i Sancions en l'Orde Social, aprovat pel Reial Decret Legislatiu 5/2000, de 4 d'agost.  
e) Les empreses que estiguen sotmeses a alguna de les prohibicions assenyalades en l'article 13 de la Llei 38/2003, de 17 de novembre, General de Subvencions, inclosa la prohibició d'incompliment de les obligacions de reintegrament de subvencions que, si és el cas, se'ls hagueren exigit.  
f) Les empresàries o els empresaris persones físiques, les comunitats de béns i les societats civils.  
  
Quarta. Presentació de sol·licituds, documentació i termini  
1. Les sol·licituds es presentaran en la Direcció General de Família i Dona o en qualsevol dels llocs establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJPAC), utilitzant per a això el model normalitzat establit a l'efecte que figura en la present orde com a annex II, que haurà d'anar firmat pel/per la titular o representant de l'empresa sol·licitant.  
2. La sol·licitud ha d'anar acompanyada de la documentació següent:  
a) Document de constitució de l'empresa/entitat, inscrit en el registre públic corresponent, i, si és el cas, escriptures de modificació, sempre que afecten el capital social, socis o l'Administració.  
b) Document acreditatiu de la titularitat del / de la sol·licitant o, si és el cas, de la representació que exercisca.  
c) Autorització expressa (marcant la casella corresponent) a la Conselleria de Benestar Social perquè esta comprove telemàticament les dades d'identitat de l'empresa/entitat sol·licitant que es troben en l'Agència Estatal de l'Administració Tributària i del seu representant legal per mitjà del Sistema de Verificació de Dades d'Identitat, segons establix el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en procediments gestionats per l'Administració de la Generalitat. No obstant això:  
Si de la comprovació efectuada resulta alguna discordança amb les dades facilitades en la sol·licitud, qui instruïsca el procediment queda facultat per a realitzar les actuacions procedents per a aclarir-la.  
Si l'empresa o entitat sol·licitant no presta el seu consentiment, haurà d'aportar còpia compulsada de la targeta acreditativa del número d'identificació fiscal (NIF), així com del document acreditatiu d'identitat corresponent del representant legal de l'empresa.  
d) Autorització expressa a la Conselleria de Benestar Social, inclosa en l'apartat D de l'annex II de la sol·licitud, perquè esta obtinga, de forma directa, l'acreditació, per mitjà de certificats telemàtics, que el/la sol·licitant està al corrent del compliment de les seues obligacions tributàries amb l'Agència Estatal d'Administració Tributària (AEAT) i amb la hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de la dita llei.  
  
Si el/la sol·licitant no dóna eixa autorització haurà de presentar original i fotocòpia de certificats positius de l'AEAT, de la Conselleria d'Hisenda i Administració Pública i de la Tresoreria General de la Seguretat Social, expressius d'estar al corrent del compliment de les obligacions fiscals i amb la Seguretat Social.  
e) Original i fotocòpia del contracte de treball temporal de l'agent d'igualtat en model oficial, o compromís de contractació, indicant en este últim supòsit el percentatge que la jornada de treball representa sobre la jornada màxima legal, quan es tracte d'una contractació a temps parcial.  
f) Declaració responsable del/de la sol·licitant en què conste el nombre total de treballadors/es de l'empresa/entitat, o de socis/sòcies en cas de societats cooperatives, segons consta en l'apartat D de l'annex II.  
  
g) Declaració expressa i responsable que l'empresa/entitat no ha sigut sancionada per resolució ferma per la comissió d'una infracció molt greu en matèria d'igualtat, de conformitat amb allò que disposa l'article 46 bis del text refós de la Llei sobre Infraccions i Sancions en l'Orde Social, aprovat pel Reial Decret Legislatiu 5/2000, de 4 d'agost, segons consta en l'apartat D de l'annex II.  
h) Declaració expressa que l'empresa/entitat no està sotmesa a cap de les prohibicions assenyalades en l'article 13 de la Llei 38/2003, de 17 de novembre, General de Subvencions, ni ha incomplit les obligacions de reintegrament de subvencions que, si és el cas, se li hagueren exigit, segons consta en l'apartat D de l'annex II.  
i) Declaració responsable referida a les ajudes subjectes al règim de minimis rebudes per l'entitat durant els últims tres anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en què s'empara, o, si és el cas, declaració responsable de no haver-ne rebut cap, segons el model que s'inclou en la present orde com a document «Declaració d'ajudes de minimis» (annex III).  
j) Dades de la domiciliació bancària, segons el model que s'inclou en la present orde com a «Model de domiciliació bancària» (annex IV)  
.  
3. Quan la sol·licitud no posseïsca els requisits establits en la present orde o no s'adjunte la documentació que d'acord amb esta resulte exigible, de conformitat amb el que preveu l'article 71 de la LRJPAC, es requerirà les persones interessades perquè, en un termini de 10 dies, esmenen la falta o adjunten els documents preceptius, amb indicació que, si no ho fan així es considerarà que han desisit de la seua petició, amb resolució prèvia que haurà de ser dictada en els termes establits en l'article 42 de la llei esmentada. En este supòsit, l'òrgan instructor elevarà la proposta de resolució corresponent a la persona titular de la Direcció General de Família i Dona, que resoldrà.  
  
4. La Direcció General de Família i Dona podrà requerir les persones interessades perquè presenten qualsevol altra documentació que es considere necessària per a la tramitació de la subvenció.  
5. El termini de presentació de les sol·licituds començarà l'endemà de la publicació d'esta orde en el Diari Oficial de la Comunitat Valenciana i s'estendrà fins a l'1 de juliol de 2014.  
  
Quinta. Quantia de les ajudes  
1. Les ajudes de la present convocatòria consistixen en la subvenció per a la contractació temporal, tant a temps complet com a temps parcial, d'un/a agent d'igualtat fins a un límit màxim de 3.500 euros.  
  
2. L'import de la subvenció no podrà en cap cas ser de tal quantia que, aïlladament o en concurrència amb altres ajudes de qualsevol procedència, supere el cost real de la contractació.  
3. Així mateix, només se subvencionarà la contractació d'un/una agent d'igualtat per empresa per a dur a terme l'activitat subvencionada dins del període comprés des de l'1 de gener fins al 30 de setembre de 2014 a fi de complir el termini màxim de justificació de les ajudes establit en la base onzena.  
En tot cas, i a l'empara de la present orde, no podrà ser subvencionada la contractació d'un mateix agent per unes quantes empreses o entitats, així com la contractació de més d'un agent per empresa.  
  
Sexta. Valoració de les sol·licituds  
1. La concessió de les ajudes es realitzarà per mitjà de concurrència competitiva, entenent per això aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, de les dites sol·licituds entre si, d'acord amb els criteris establits en la present convocatòria, i les ajudes s'adjudicaran per orde estricte de puntuació obtinguda, sense exigir l'obtenció d'una puntuació mínima a les empreses sol·licitants i sense que s'atenga cap criteri de proporcionalitat o prorrateig, amb el límit fixat en la base quinta d'esta convocatòria fins que s'extingisca el crèdit pressupostari.  
2. Tota sol·licitud estarà subjecta a la seua valoració per part d'una comissió que es constituirà a este efecte i avaluarà les sol·licituds per mitjà de l'aplicació dels criteris següents:  
2.1. Per nombre de persones treballadores que presten els seus servicis en centres de treball situats en el territori de la Comunitat Valenciana de l'empresa/entitat en la data de presentació de la sol·licitud (fins a 4 punts  
a) Fins a 25 persones treballadores (1 punt).  
b) De 26 a 50 persones treballadores (2 punts).  
c) De 51 a 150 persones treballadores (3 punts).  
d) De 151 a 250 persones treballadores (4 punts).  
2.2. D'acord amb el percentatge que la jornada contractada represente respecte de la jornada màxima legal (fins a 4 punts), el criteri de baremació serà el següent:  
a) Fins a un 30 % de la jornada màxima legal (1 punt).  
b) Un percentatge de jornada superior al 30 % i fins a un 50 % de la jornada màxima legal (2 punts).  
c) Un percentatge de jornada superior al 50 % i inferior al 100 % de la jornada màxima legal (3 punts).  
d) El 100 % de la jornada màxima legal (4 punts).  
3. En aquells supòsits en què es produïsca un empat en la puntuació, els criteris emprats per a determinar l'orde de prelació seran els següents:  
En primer lloc, tindran preferència aquelles empreses o entitats que acrediten, amb anterioritat a la publicació de la present orde, ocupar major percentatge de persones treballadores amb discapacitat en relació amb la plantilla d'estes, o bé es comprometen a contractar un percentatge major de persones treballadores amb discapacitat durant l'àmbit temporal de l'ajuda o subvenció a què fa referència la present convocatòria, de conformitat amb el que establix l'article 6 del Decret 279/2004, de 17 de desembre, pel qual es regulen mesures en els procediments de contractació administrativa i concessió de subvencions per al foment de l'ocupació de persones amb discapacitat; en este supòsit es requerirà les empreses o entitats amb empat en la seua puntuació per a acreditar estos aspectes.  
En segon lloc, es tindrà en compte la data de presentació de la sol·licitud en els registres i oficines arreplegats en l'article 38.4 de la LRJPAC, i tindrà preferència en la concessió qui presente la sol·licitud amb anterioritat, si bé, i en el supòsit de resultar necessària l'esmena de la sol·licitud, la data que caldrà tindre en compte serà aquella en què es presente la documentació que esmene la sol·licitud inicial.  
En últim lloc, per mitjà de sorteig.  
  
Sèptima. Comissió de valoració  
La comissió de valoració estarà composta per:  
a) La persona titular de la Direcció General de Família i Dona, o persona en qui delegue, que actuarà com a president/a  
b) Un/a tècnic/a de la Direcció General de Família i Dona, que actuarà com a secretari/ària de la comissió.  
c) La persona titular de la direcció del Servici de Gestió de Programes de Família i de Conciliació de la Direcció General de Família i Dona, o persona en qui delegue.  
d) Una persona representant de cada una de les unitats de dona de les direccions territorials de la Conselleria de Benestar Social d'Alacant, Castelló i València.  
e) Una persona representant del SERVEF de la Conselleria d'Economia, Indústria, Turisme i Ocupació.  
f) Una persona representant de la Conselleria d'Economia, Indústria, Turisme i Ocupació.  
  
Octava. Tramitació, resolució i recursos  
1. El procediment s'instruirà per la Direcció General de Família i Dona, que podrà demanar a l'empresa sol·licitant l'aportació addicional d'altres documents o dades aclaridores que estimen necessaris per a resoldre sobre la sol·licitud presentada.  
2. Posteriorment, la comissió de valoració elevarà proposta motivada de resolució al/a la titular de la Direcció General de Família i Dona, que resoldrà per delegació prevista en la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de competències en determinats òrgans de la Conselleria (DOCV 5967, 04.03.2009).  
3. El termini màxim per a resoldre i notificar la resolució procedent serà fins al 30 de setembre de 2014.  
4. Transcorregut el termini sense que s'haja notificat resolució expressa, les entitats interessades que hagen comparegut podran entendre desestimades les seues pretensions per silenci administratiu, de conformitat amb el que establix l'article 44.1 de la LRJPAC, i això sense perjuí de l'obligació legal de resoldre sobre la petició presentada.  
  
5. Les resolucions es notificaran a les persones interessades en els termes que preveu l'article 58 de la LRJPAC. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se la persona beneficiària d'esta.  
6. Es donarà publicitat de les subvencions concedides d'acord amb el que establix l'article 18 de la Llei 38/2003, de 17 de novembre, General de Subvencions, i apareixeran en la llista pública prevista en l'article 7, apartat 2, lletra d, del Reglament (CE) 1828/2006, de la Comissió, de 8 de desembre de 2006.  
Les empreses o entitats beneficiàries de les subvencions regulades en esta orde, com que estan cofinançades pel Fons Social Europeu, seran incloses en la llista de persones beneficiàries que publica anualment la Unitat Administradora del Fons Social Europeu.  
7. Contra les resolucions, que posaran fi a la via administrativa, es podrà interposar un recurs potestatiu de reposició en el termini d'un mes, comptador des de l'endemà de la seua notificació, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, davant de la persona titular de la Direcció General de Família i Dona, que resoldrà per delegació d'acord amb la Resolució de 27 de febrer de 2009, sobre delegació de l'exercici de competències en determinats òrgans de la Conselleria de Benestar Social; o directament recurs contenciós administratiu en el termini de dos mesos a partir de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga interposar-se qualsevol altre recurs que s'estime pertinent d'acord amb la norma aplicable al fet que tracta esta resolució.  
8. Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.  
  
Novena. Publicitat i difusió  
1. Serà obligació de les empreses que resulten beneficiàries de les ajudes regulades en la present orde donar a conéixer de manera inequívoca que es tracta d'una acció subvencionada per la Direcció General de Família i Dona de la Conselleria de Benestar Social i cofinançada pel Fons Social Europeu, i s'hauran de sotmetre al pla de comunicació preceptiu, d'acord amb el que disposa la secció primera, «Informació i publicitat», del capítol II del Reglament núm. 1828/2006, de 8 de desembre (DOUE 27.12.2006).  
2. Així mateix, hauran d'incorporar en tot el material imprés que es derive de les activitats objecte de la present orde els logotips de la Generalitat, del pla d'igualtat d'oportunitats entre dones i hòmens vigent i del Fons Social Europeu.  
  
Deu. Obligacions de les beneficiàries  
Les empreses beneficiàries de les subvencions estan obligades a:  
a) Realitzar l'activitat que fonamenta la concessió de la subvenció.  
b) Facilitar a la Direcció General de Família i Dona de la Conselleria de Benestar Social les tasques de seguiment i control.  
c) Acreditar davant de la Direcció General de Família i Dona la realització de l'activitat i el compliment dels requisits i condicions que determinen la concessió o el gaudi de l'ajuda, de la forma en què es determina en la present orde.  
d) Comunicar a les persones treballadores contractades temporalment (agents d'igualtat) encarregades d'elaborar o implantar els plans d'igualtat les ajudes concedides, així com que estes estan cofinançades pel Fons Social Europeu, Programa Operatiu FSE CV 2007-2013, en un 80 %, i en un 20 % per fons propis de la Generalitat.  
e) Assenyalar la col·laboració de la Direcció General de Família i Dona i del Fons Social Europeu en les activitats que es realitzen en relació amb la subvenció rebuda, tal com determina la base novena.  
f) Comunicar a la Direcció General de Família i Dona l'obtenció d'altres subvencions, ajudes, ingressos, o recursos que financen l'activitat subvencionada, en compliment del que preveu l'article 14.1.d de la Llei 38/2003, de 17 de novembre, General de Subvencions.  
  
g) Comunicar a la Direcció General de Família i Dona, per a la seua autorització, en el cas que siga procedent, qualsevol modificació que afecte el desplegament i l'execució de l'activitat objecte de la subvenció.  
h) Sotmetre's a les accions de control financer previstes en l'article 45 de la Llei 38/2003, de 17 de novembre, General de Subvencions, així com les referides en l'article 47 del text refós de la Llei d'Hisenda Pública de la Generalitat Valenciana i, si és el cas, a les dels òrgans competents del Fons Social Europeu, en relació amb la subvenció concedida. A estos efectes i de conformitat amb el que establixen els Reglament (CE) 1083/2006, del Consell, d'11 de juliol de 2006, en matèria de pista d'auditoria:  
1. Obligació de conservar els documents justificatius de l'aplicació dels fons rebuts, inclosos els documents electrònics, fins a 3 anys a partir del tancament del programa operatiu o a partir de l'any en què haja tingut lloc el tancament parcial, facilitant en tot moment tota la informació que se sol·licite en l'exercici de les dites actuacions i, en especial, posant a disposició la totalitat dels documents necessaris per a una pista d'auditoria, d'acord amb el que preveu l'article 90.1.a del Reglament (CE) 1083/2006.  
2. Necessitat de mantindre una identificació comptable i diferenciada, d'acord amb el que establix l'article 60.d del Reglament (CE) 1083/2006, en què siga possible identificar la referència comptable de cada un dels gastos cofinançats pel Fons Social Europeu a través d'un codi concret.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives sobre els projectes aprovats.  
- Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1828/2006.  
i) Els gastos estan determinats, de conformitat amb allò que disposa l'Orde TIN/2965/2008, de 14 de novembre, per la qual es determinen els gastos subvencionables pel Fons Social Europeu durant el període de programació 2007-2013.  
j) Complir les obligacions que es troben previstes per al règim de subvencions i ajudes públiques que siguen aplicables a la present orde, de conformitat amb el que disposa la Llei 38/2003, de 17 de novembre, General de Subvencions, el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell, i la resta de legislació concordant i d'aplicació.  
  
  
Onze. Pagament i justificació de les subvencions  
1. A la fiscalització de les actuacions, i amb la presentació prèvia de la justificació, la Direcció General de Família i Dona efectuarà la proposta de pagament per l'import justificat sense que puga ser superior a l'import de la subvenció concedida.  
2. Per a la justificació de les ajudes, serà necessària la presentació de la documentació suficient i adequada dels gastos derivats de la realització de les activitats objecte de la present orde. Esta documentació haurà de correspondre, ineludiblement, a gastos realitzats des de l'1 de gener fins al 30 de setembre de l'exercici 2014. Necessàriament s'hi adjuntarà la documentació següent:  
a) Fotocòpia compulsada del DNI/NIE de la persona contractada.  
b) Fotocòpia compulsada de la titulació i formació exigides per a la contractació.  
c) Fotocòpia compulsada del contracte de treball temporal, en model oficial, d'acord amb el que establixen els articles 12 i 15 del text refós de la Llei de l'Estatut dels Treballadors.  
d) Declaració responsable del/de la treballador/a que únicament està contractat/ada per eixa empresa o entitat beneficiària per a la realització de l'activitat subvencionada per la present orde.  
e) Fulls de control horari mensual, en què s'especifiquen les hores reals diàries que dedica cada persona treballadora contractada al projecte i en què conste la firma del / de la treballador/a i de la persona responsable de l'empresa/entitat, d'acord amb el model facilitat per la Direcció General de Família i Dona.  
f) Fotocòpia compulsada de l'alta de la persona treballadora contractada en el règim general de la Seguretat Social.  
g) Fotocòpia compulsada dels documents de cotització a la Seguretat Social TC-1 i TC-2 corresponents al període de la contractació subvencionada.  
h) Fotocòpia compulsada de les nòmines del contracte objecte de la present orde i les transferències bancàries com a justificant del pagament efectivament realitzat.  
i) Per a l'actuació d'elaboració de plans d'igualtat, s'haurà de presentar el pla d'igualtat elaborat i la sol·licitud amb registre d'entrada en la Direcció General de Família i Dona per a procedir a la tramitació corresponent del visat del pla d'igualtat.  
j) Per a l'actuació d'implantació de plans d'igualtat, s'haurà de presentar memòria justificativa de les actuacions realitzades conforme al pla d'igualtat ja visat per la Direcció General de Família i Dona.  
  
k) Document comptable que acredite la comptabilitat separada de l'empresa beneficiària en què siga possible identificar la referència comptable de cada un dels gastos cofinançats pel Fons Social Europeu a través d'un codi concret, a fi de garantir el compliment de l'article 60.d del Reglament (CE) núm. 1083/2006.  
l) Còpia del document pel qual l'empresa beneficiària complix la comunicació exigida en la lletra d de la base desena.  
m) Declaració responsable dels beneficiaris sobre altres ajudes rebudes per als mateixos costos subvencionables, a fi de comprovar que no superen els límits de l'article 5.2 del Reglament (UE núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis).  
3. La documentació corresponent a la justificació de les ajudes haurà de presentar-se com a data màxima el 15 d'octubre de 2014.  
  
Dotze. Minoració o desistiment sense efectes de la resolució de concessió  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens, públics o privats, nacionals o internacionals, podrà donar lloc a la modificació de la resolució de concessió o minoració de les ajudes.  
2. L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció i les altres causes previstes en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del procediment corresponent, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora.  
  
3. En la tramitació del procediment es garantirà, en tot cas, el dret de l'interessat al tràmit d'audiència.  
4. El termini màxim per a resoldre serà de sis mesos des del moment que s'incoe l'expedient de revocació o minoració i, si és el cas, reintegrament. El transcurs del dit termini sense resolució expressa suposarà la caducitat del procediment, però no la prescripció de l'acció.  
  
5. Les quantitats que s'hagen de reintegrar tindran la consideració d'ingressos de dret públic, a l'efecte del procediment aplicable per al cobrament.